recursal/SuperWikiNEXT-32B huggingface dataset:
**טאנגוויוזאורוס** (שם מדעי: ***Tangvayosaurus***; מילולית: "לטאת טאנג ווי") הוא סוג של דינוזאור זאורופוד ממשפחת האיהלופיים שבקבוצה סומפוספונדילי, שחי במשך הקרטיקון התחתון לפני 126.3 מיליון שנה מזמננו באסיה. חלק מהחוקרים רואים בסוג זה טקסון מוטל בספק השייך לסוג פוויאנגוזאורוס (אנ') מאותה משפחה, כאשר שני אלה הם הזאורופודים היחידים הידועים שהתגלו בלאוס.

הדינוזאור תואר ב-1999 בידי החוקר רונאן אליין (אנ') שנתן לו את שמו על היישוב הקרוב לאזור בו התגלה לראשונה. המאובנים של הדינוזאור התגלו בתצורת גרס סופריאורס (אנ') שבסאוואנקט, לאוס לצד פאונת דינוזאורים כמו הטיטאנוזאורוס, האיכתיובנטור וההדרוזאור מנדכורוזאורוס (*Mandschurosaurus*). ידועים רק שניים או שלושה פרטים שהתגלו מהסוג הקרוב לאאולופוס, אף שהוא מזכיר גם את הטיטאנוזאורוס. הוא הגיע לאורך ממוצע של 15 מטרים בקירוב ומשקל של 15 טונות בקירוב. הוא היה בעל צוואר בינוני שאיתו ליחך עלים מהצמרות.

קישורים חיצוניים
----------------

ויקישיתוף מדיה וקבצים בנושא **טאנגואיוזאורוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |
**טאליסקר** (באנגלית: **Talisker**) הוא סינגל מאלט סקוטי המיוצר על ידי מזקקת טאליסקר, קארבוס סקוטלנד; שהיא המזקקה היחידה באי סקאי. המזקקה מופעלת על ידי התאחדות המזקקים וסוחרי היין של דיאג'יו, ומשווקת כחלק מסדרת המאלטים הקלאסיים שלהם.

אופיו של הטאליסקר
-----------------

טאליסקר, 18 שנים
הטאליסקר נודע בארומת הכבול הדומיננטית שבו ובאופיו ה"מלוח" (או ה"פיקנטי"). בזמן שהמותג מקובל מאוד ונמכר בהתאם, תכולת הפנול וטעמו הייחודי יכולים להיתפס כ"מאתגרים" במיוחד עבור חובב הויסקי המצוי. המזקקה החלה בשיווק בקבוקים מיוחדים בתחילת המאה ה-21 עבור חובבי הז'אנר, עם בקבוקים בני 20 ו-25 שנים (קודם לכן היו קיימים רק 10 ו-18 ומעט מהדורות מיוחדות). בקבוקי ה-25 שנים, על אף היותם יקרים יותר, זכו לשיווק נרחב יותר מאלו בני ה-20.

הטאליסקר מעושן עד לרמת פנול גבוהה במיוחד של 25 חלקיקים למליון, ובנוסף לכך מי המעין המשמשים ליצירתו באים במגע עם כבול במהלך הנביעה, וכך מתקבל טעמו הכבולי.

### בקבוקים ומהדורות מיוחדות

* 10 שנים, השכיחה ביותר 45.8%.
* 18 שנים, שכיחה פחות 45.8%.
* 20 שנים, כ-9000 בקבוקים 58%.
* 25 שנים, כ-27,000 בקבוקים 58%.
* 30 שנים, 2958 בקבוקים 50.7%.
* מהדורת היוצר עם גימור בחביות אמורוסו.
* גרסת 10 שנות שייכות לסדרת הקלאסיק מאלט - 12 שנים.
* מהדורת Storm
* מהדורת Skye

רקע היסטורי
-----------

מרכז המבקרים של טאליסקר
המזקקה נוסדה בשנת 1843 על ידי יו וקנט מקאסיל מאיג. יו היה אריס ששכר אדמות וכך הצליח לרכוש את בית טאליסקר ואחוזת מקלאוד.

אחרי מות האחים המזקקה נרכשה בסופו של דבר במסגרת שותפות גריגור אלן (סוכן כלכלי ממוריישיר) ורודריק קמפ (סוחר יינות ושיכר) ומשאבים רבים הושקעו בחידוש ועיצוב מחדש של המזקקה. באותה תקופה הוויסקי זכה למוניטין הולך וגדל.

בשנת 1892, קמפ רכש גם את מזקקת מקאלאן בספייסייד ואלן עצמו לקח את הבעלות המלאה על טאליסקר שמוזגה עם דאילויין, וכך נוצר איחוד המזקקות דאילויין–טאליסקר. איחוד המזקקות בנה רכבת חשמלית המקשרת בין המזקקה לבתי העובדים, על מנת לשפר את תנאי תעסוקתם.

בשנת 1925 בעקבות מיזוגים עם כמה ממייסדי "חמש הגדולות", המזקקה עברה באופן רשמי לבעלות התאחדות המזקקים ובמקביל שונתה שיטת הזיקוק לזיקוק כפול. בשנת 1960, לאחר שרפה גדולה, המזקקה שופצה.

בשנת 1989 נבחר המותג על ידי איחוד המזקקים לסדרת המאלטים הקלאסיים שלהם.

ראו גם
------

* ויסקי
* סינגל מאלט

קישורים חיצוניים
----------------

ויקישיתוף מדיה וקבצים בנושא **טאליסקר** בוויקישיתוף
* 

* אתר האינטרנט הרשמי של טאליסקר
* איתן קידר, ויסקי טליסקר, בר מאסטר
**ארסקיוס מטרסוס** (בלטינית: Arsacius of Tarsus) היה ארכיבישוף קונסטנטינופול אחרי גירושו של יוחנן כריסוסטומוס, הארכיבישוף הקודם, בשנת 404.

חייו
----

ארסקיוס היה אחיו של נקטריוס (אנ'), קודמו של יוחנן כריסוסטומוס, ושירת כארכיפרסביטר תחתיו. כפי שמספר פוטיוס, הוא העיד לצד אטיקוס, שהיה ליורשו, כנגד כריסוסטומוס בויעוד האלון (אנ'). לפי וייס פלדיוס טוען כאן כי נשבע מרצונו שלא יקבל את כס הארכיבישוף בקונסטנטינופול אחרי כריסוסטומוס, כדי להסיר חשד שהוא מעיד נגדו מטעמים אנוכיים. 

כאשר מזימתם של אליה אודוקסיה, אם הקיסר, ותאופילוס בישוף אלכסנדריה כנגד כריסוסטומוס הביאה לגירושו של זה, היו אודוקסיה וסיעתה מעוניינים בארכיבישוף בובה, שיתפקד בצורה הנוחה להם, וארסקיוס, שהיה אז בן למעלה משמונים שנה, נראה המועמד המתאים לרדוף באמצעותו את חסידי כריסוסטומוס, גם בגלל עוינותו המופגנת אליו וגם משום שנודע – אם להסתמך כאן על סוזומנוס – כמי שאינו מתעניין במעשים המתבצעים בשמו. 

ארסקיוס נמשח לבישוף קונסטנטינופול ב-27 ביוני 404. כריסוסטומוס, כאשר שמע על־כך, מחה נמרצות וקהילת הדיוקסיה הגדירה את ארסקיוס כבישוף פולש, הדירה רגליה מן הכנסיות וערכה את המפגשים הדתיים במקומות פתוחים בשולי העיר. ארסקיוס התלונן על הדבר לקיסר ארקדיוס (כלומר, פנה למעשה לאודוקסיה) וזו שלחה חיילים שפיזרו את הכינוסים בפרוורי העיר באלות ובאבנים והשליכו את הבולטים שבחסידי כריסוסטומוס לכלא. החיילים, מספר סוזומנוס, הגדילו לעשות וגם שדדו שרשראות ועדיי זהב אחרים מהנשים ותלשו עגילים עם תנוכי אוזניים. הפעולה רק החריפה את המצב, וחסידי כריסוסטומוס המשיכו להיעדר מהתפילות בכנסיות, השתדלו להימנע מהופעה בפומבי וחלק מהם גם נמלט מהעיר. 

האפיפיור אינוקנטיוס הראשון והכנסייה המערבית סירבו להכיר במינויו של ארסקיוס. האפיפיור פנה במכתב לכהנים הנאמנים לכריסוסטומוס בדברי עידוד והבטחה שה"רשע" עתיד להיעלם בתוך זמן קצר. ואכן, אחרי סופת ברד פתאומית שנמשכה ארבעה ימים נפטרה הקיסרית אודוקסיה וזמן קצר אחריה נפטר גם ארסקיוס ב-11 בנובמבר 405.

קישורים חיצוניים
----------------

1. וייס, הנרי, **מילון ביוגרפיה וספרות נוצרית עד סוף המאה השישית, ודיווח על הכתות והכפירות העיקריות**
2. סוזומנוס, **היסטוריה של הכנסייה**
3. סוקרטס סכולסטיקוס, **היסטוריה של הכנסייה**
4. פוטיוס, **ביבליותקה**
5. פלדיוס (אנ'), "היסטוריה לאוסיאקה"
מאגר מידע בכרטסת אלפביתית
**מאגר מידע** הוא אוסף מסודר של נתונים בתחום מסוים, המאפשר אחזור נתונים אלה לשם הפקת המידע הנחוץ למשתמש.

הדרך הנפוצה כיום לניהול מאגר מידע מורכב היא אחסון הנתונים בבסיס נתונים, ועדכונם ואחזורם באמצעות מערכת מידע מתאימה. קודם לפיתוח טכנולוגיית בסיסי הנתונים אוחסנו מאגרי מידע ממוחשבים בקבצים (לגישה סדרתית או גישה ישירה). לניהול מאגר מידע פשוט ניתן להשתמש בגיליון אלקטרוני. לפני התפתחות המחשוב אוחסנו מאגרי מידע בכרטיס מנוקבים, בכרטסות ובאמצעים נוספים.

דוגמאות:

* מרשם האוכלוסין הוא מאגר מידע המכיל נתונים על כל תושביה ואזרחיה של המדינה.
* קטלוג של ספרייה הוא מאגר מידע המכיל את רשימת הפריטים הנמצאים בספרייה, ומאפשר איתור כל פריט.

מאגר מידע מאפשר קבלת מידע על כל פריט שבו (למשל: קבלת פרטיו של אזרח מסוים), קבלת רשימה של פריטים המקיימים תנאי מסוים (למשל: רשימת כל האזרחים שהגיעו לגיל מאה שנה) ועיבוד סטטיסטי של הנתונים (למשל: התפלגות האוכלוסייה לפי שנתונים).

בחקיקה בישראל
-------------

פרק ב' לחוק הגנת הפרטיות עוסק בהסדרת השימוש במאגרי מידע המכילים מידע אישי רגיש.

החוק מגדיר:

"מאגר מידע" - אוסף נתוני מידע, המוחזק באמצעי מגנטי או אופטי והמיועד לעיבוד ממוחשב, למעט -
(1) אוסף לשימוש אישי שאינו למטרות עסק; או
(2) אוסף הכולל רק שם, מען ודרכי התקשרות, שכשלעצמו אינו יוצר אפיון שיש בו פגיעה בפרטיות לגבי בני האדם ששמותיהם כלולים בו, ובלבד שלבעל האוסף או לתאגיד בשליטתו אין אוסף נוסף;
מאגר מידע המכיל מידע אישי ומקיים את התנאים הקבועים בחוק חייב רישום אצל רשם מאגרי המידע שבמשרד המשפטים. הרשם מנהל את פנקס מאגרי מידע, שאף הוא מאגר מידע. החוק קובע כי בעל מאגר מידע, מחזיק במאגר מידע ומנהל מאגר מידע, כל אחד מהם אחראי לאבטחת המידע שבמאגר המידע.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **מאגר מידע** |
| ויקישיתוף תמונות ומדיה בוויקישיתוף: **מאגר מידע** |

* אתר מאגרי המידע הממשלתיים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987010361268105171

 |
**פירוס השני** (ביוונית: **Πύρρος Β΄**; המאה ה-3 לפנה"ס) היה מאחד מאחרוני מלכי אפירוס. בנו של אלכסנדר השני, אחיו של תלמי, ואביה של דידמאיה השנייה.

ביוגרפיה
--------

פירוס היה בנם של אלכסנדר השני, מלך אפירוס ואשתו אולימפיאס השנייה. בשנת 242 לפנה"ס מת אלכסנדר. יוסטינוס מציין שעם מותו של אלכסנדר היו פירוס ואחיו תלמי, מלך אפירוס עדיין צעירים. עד שהגיעו לבגרות ניהלה אמם את הממלכה כעוצרת. הם ירשו ממלכה לא יציבה. מכל השבטים השונים שהרכיבו אותה, רק המולוסים נותרו נאמנים לבית המלוכה. בשנת 239 לפנה"ס פרצה מלחמה בין אפירוס לאיטולים, ואלו האחרונים תקפו את הנחלות של אפירוס בצפון אקרנאניה. אולימפיאס התקשתה לנהל את המלחמה בצורה יעילה, ומהומות פרצו בבירה אמבארקיה. כאשר פירוס הגיע לבגרות, הוא הוכתר כמלך פירוס השני, אולם מת זמן קצר לאחר מכן במהלך פעולות האיבה. אחיו תלמי ירש את כסאו.

ידוע בוודאות על בת אחת שלו, דידמאיה, שירשה את תלמי שמת זמן קצר לאחר מכן, והייתה האחרונה במלכי אפירוס. יוסטינוס גם מזהה את הנסיכה נראיס, אשר נישאה לגלון בן היירון טיראן סירקוסאי כבתו, אולם מקובל להניח שהיא למעשה הייתה דודתו והייתה בת פירוס הראשון.

אתנאיוס מוסר סיפור מוזר על פיו אולימפיאס, אמו של פירוס, רצחה את אהובתו.

לקריאה נוספת
------------

* דוד גולן, **תולדות העולם ההלניסטי**, ירושלים: הוצאת הספרים ע"ש י"ל מאגנס, מהדורה ראשונה תשמ"ג, מהדורה שנייה תשמ"ז.

הערות שוליים
------------

1. 1 2  יוסטינוס, ספר עשרים ושמונה, 1.
2. ↑  גולן, עמ' 350, הערה 138.
3. 1 2  גולן, עמ' 350.
4. ↑  פוליאנוס, "סטראטגמטה", 52.
5. ↑  במקורות, שתיהן מכונות "בת פירוס" בלי לציין באיזה פירוס מדובר. יש המעריכים שלמעשה מדובר בפירוס הראשון, אולם הסברה הרווחת היא שמדובר בפירוס השני.
6. ↑  אתנאיוס, "**משתה החכמים**", ספר שלוש עשרה, 56.
באנליזה נומרית **פירוק אינטרפולטיבי** (Interpolative decomposition) מציג מטריצה כמכפלה של שתי מטריצות; האחת בנויה מחלק מהעמודות של המטריצה המקורית, והשנייה מכילה תת-מטריצת יחידה וכל שאר האיברים שלה קטנים מ-2 בגודלם.

הרעיון של הפירוק, ומכאן גם שמו, הוא להציג מטריצה עם יתירות בעמודות (היתירות מתבטאת בדרגה נמוכה יותר ממספר העמודות) כהרחבה (או אינטרפולציה) של עמודות נבחרות מתוך המטריצה.

באנליזה נומרית משתמשים בפירוק לא רק עבור המקרה שבו הדרגה נמוכה, אלא גם עבור המקרה שבו הדרגה הנומרית נמוכה, ואז הפירוק המתקבל מקרב את המטריצה המקורית בדיוק החישוב.

את הפירוק אפשר באופן דומה לבצע על שורות במקום עמודות.

הגדרה
-----

תהי A מטריצה בגודל {\displaystyle m\times n} מדרגה  r , אז ניתן להציג את A כ:

{\displaystyle A=A\_{(:,J)}X\,}
כאשר:

* {\displaystyle J} היא תת-קבוצה של אינדקסים בגודל  r  מתוך {\displaystyle 1,\ldots ,n}.
* המטריצה {\displaystyle A\_{(:,J)}} היא מטריצה בגודל {\displaystyle m\times r} שמכילה את העמודות באינדקס {\displaystyle J} של A.
* {\displaystyle X} היא מטריצה בגודל {\displaystyle r\times n} שכל ערכיה בעלי נורמה קטנה מ-2. ל {\displaystyle X} יש תת-מטריצת יחידה בגודל {\displaystyle r\times r} .

דוגמה
-----

אם A היא מטריצה בגודל {\displaystyle 3\times 3} מדרגה 2 :
{\displaystyle A={\begin{bmatrix}34&58&52\\59&89&80\\17&29&26\\\end{bmatrix}}}

אז הפירוק האינטרפולטיבי שלה ע"פ עמודות הוא:

{\displaystyle A={\begin{bmatrix}58&34\\89&59\\29&17\\\end{bmatrix}}{\begin{bmatrix}0&1&0.8788\\1&0&0.0303\\\end{bmatrix}}}
ולפי שורות:

{\displaystyle A={\begin{bmatrix}0&1\\1&0\\0&0.5\\\end{bmatrix}}{\begin{bmatrix}59&89&80\\34&58&52\end{bmatrix}}}

אלגוריתם לחישוב הפירוק
----------------------

עבור מטריצה A בגודל m\times n, נחשב באופן הבא את הפירוק האינטרפולטיבי שלה מסדר k:

```
נחשב פירוק QR של A עם פרמוטצית עמודות: AP=QR
נסמן: {\displaystyle R=\left[{\begin{array}{c|c}R\_{11}&R\_{12}\\\hline 0&R\_{22}\end{array}}\right]} כאשר {\displaystyle R\_{11}} היא מטריצה {\displaystyle k\times k}, {\displaystyle R\_{12}}  היא מטריצה בגודל{\displaystyle k\times (n-k)}, ו {\displaystyle R\_{22}} היא מטריצה {\displaystyle (m-k)\times (n-k)}
נסמן: {\displaystyle Q=\left[{\begin{array}{c|c}Q\_{1}&Q\_{2}\end{array}}\right]} כאשר {\displaystyle Q\_{1}} היא מטריצה {\displaystyle m\times k} ו {\displaystyle Q\_{2}} היא מטריצה {\displaystyle m\times (m-k)}
נחשב: {\displaystyle B=Q\_{1}R\_{11}} ונשים לב שקיימים K אינדקסים {\displaystyle J} כך ש {\displaystyle B=A\_{(:,J)}}
נחשב: {\displaystyle X=\left[{\begin{array}{c|c}I\_{k}&R\_{11}^{-1}R\_{12}\end{array}}\right]P^{T}} כאשר {\displaystyle I\_{k}} היא מטריצת היחידה בגודל {\displaystyle k\times k}
ונקבל: {\displaystyle A=BX}
```

לקריאה נוספת
------------

* Cheng, Hongwei, Zydrunas Gimbutas, Per-Gunnar Martinsson, and Vladimir Rokhlin. "On the compression of low rank matrices." SIAM Journal on Scientific Computing 26, no. 4 (2005): 1389-1404.
* Liberty, E. Woolfe, F. Martinsson, P. G. Rokhlin, V. & Tygert, M. (2007). Randomized algorithms for the low-rank approximation of matrices. Proceedings of the National Academy of Sciences, 104(51), 20167-20172.
**פירוש אברבנאל** על התורה, חלק מספרי הנביאים וספר דניאל, נכתב על ידי רבי יצחק אברבנאל, מראשי יהדות ספרד ופורטוגל.

סגנון
-----

פירוש אברבנאל מתייחס לרוב לקטעים ארוכים יחסית ואינו מתמקד במילים ספורות או פסוק בודד, על קטעים אלו מציב אברבנאל שאלות ולאחר מכן הוא מאמר ארוך העונה על כל השאלות. בפירושו על התורה הרבה במספר השאלות עד כדי 120 שאלות בפרשת ׳בראשית׳, בדרך כלל בכל תחילת פרק ישנה רשימת שאלות ולאחריה הסבר ארוך העונה על כלל השאלות, בפרשיות אחרות מספר השאלות נמוך ובספר משנה תורה שפירושו נכתב ראשון, כל השאלות מופיעות בתחילת הפרשה ומספרן של השאלות בכל פרשה אינו עולה על 30, לעומת זאת בפירוש לספרי הנביאים קצב את סך השאלות ל-6 שאלות למאמר.
אברבנאל מצהיר בתוך דבריו פעמים רבות כי פירושו מתמקד בדרך הפשט, אך הוא אינו נמנע מלצטט פרשנים אחרים שפירשו בדרך הדרש ולעיתים אף מוסיף פירוש מדרשי משלו לצד הפירוש הפשטני.
כאמור פירוש אברבנאל רווי ציטוטים מפרשנים שקדמו לו, אך לא תמיד הוא נוקב בשמות הפרשנים שציטט. אברבנאל אינו נמנע מלחלוק על קודמיו כשחש שאין בדבריהם כדי ליישב את הכתובים.
כחלק מפירושו על דרך הפשט הרבה אברבנאל לעסוק בהסבר סמיכות העניינים שבתורה.

היסטוריה
--------

אברבנאל החל לפרש את התורה בספר דברים בשבתו בעיר ליסבון שבפורטוגל בסביבות שנת 1476, אך כתב היד אבד בעת שנאלץ להימלט על נפשו, כעבור כ-20 שנה בשבתו בעיר נאפולי שבדרום איטליה נמצאה הטיוטה בנסיבות שאינן ידועות ועל פיה נערכה המהדורה שבידנו. בהקדמה לפירושו הוא מציג התחבטות האם ספר דברים נכתב על ידי משה רבנו או ניתן מן השמים על ידי הקדוש ברוך הוא. התחבטות זו שלא מצאה מזור בכתבי הקדמונים הביאה אותו לייסד פירוש עצמאי.

השפעה על הפרשנים שלאחריו
------------------------

השפעה ניכרת יש לפירוש אברבנאל על פרשנים בדורות שלאחריו. הבולט בהם הוא פירוש המלבי"ם שמרבה לצטט את פירוש אברבנאל לעיתים ללא ציון שמו. השפעה ניכרת גם בפירושו של רבי עובדיה ספורנו שחי באיטליה וייתכן שהם הכירו זה את זה. פירושים נוספים שמצוטט בהם מפירוש אברבנאל הם הכלי יקר והכתב והקבלה.

ביקורת
------

אברבנאל מרבה לצטט את ידידו בן דורו רבי יצחק עראמה בעל הספר עקידת יצחק מבלי לציין את שמו אלא בכינויים שונים ולפעמים ללא כל רמז למקור הדברים. בעקבות כך האשים רבי מאיר עראמה בנו של בעל העקידה את האברבנאל בגנבה ספרותית. יש לציין כי בטיוטה לספר דברים אין ציטוטים מבעל העקידה. מעין התגוננות מפני ההאשמה הזו ניתן למצוא בפירוש למסכת אבות שם כתב "שעם היות שמחברי הספרים פעמים לוקחים אלו מאלו, שאין בזה גנאי ולא ביטול, כי התחלת הכל הוא מהשי"ת".

נוסחאות
-------

פרק זה לוקה בחסר. אנא תרמו לוויקיפדיה והשלימו אותו.

הערות שוליים
------------

1. ↑  כמנהג רבו רבי יוסף בן אברהם חיון, קדמו לו בסגנון זה הרלב"ג ו.
2. ↑  בפירוש לספר דברים הן מכונות ספקות
3. ↑  כך למשל כותב בפרשת וירא "ובראשונה אבאר המראה כפי דרך המדרש ואתיר הספקות שיפלו עליו .ואחר כך אפרשנה כפי הפשט כאשר עם לבבי". ובבואו לבאר את עניין גן עדן בספר בראשית קובע אברבנאל כי בכל דברי התורה יש שלושה חלקים, הבנת המילות, כוונת הסיפורים והרמז הנסתר אותו הוא מגדיר "פרי הלימוד ותכליתו"
4. ↑  תצלום כתב יד המיוחס לטיוטה הזו קיים במכון לתצלומי כתבי יד עבריים.
5. ↑  אבישי שוטלנד, מבוא לפירוש אברבנאל על ספר דברים. הוצאת חורב, תשס"ט.
6. ↑  פרק ד' משנה ה'
**ארסני קורנילוב** (בלטבית: **Arseniy Kornilov**‏; 14 בפברואר 1888 – 27 בינואר 1972) היה יערן לטבי, חסיד אומות העולם, שהציל יהודים מגטו דאוגבפילס במלחמת העולם השנייה.

פעילות בתקופת השואה להצלת יהודים
--------------------------------

ארסני קורנילוב היה יערן, חיי בכפר רוגלי (Ruģeļi) (רו') בלטביה, ולכן הכיר היטב את היער ליד גטו דאוגבפילס. היכרותו עם היער וסביבתו סייעה לו בהצלת כמה משפחות יהודיות. הוא בנה עבורם מקום מסתור תת-קרקעי, שניתן היה להיכנס אליו רק דרך חור ארוך, שהכניסה אליו הייתה דרך אסם מוסווה היטב.

לאחר המלחמה
-----------

לאחר המלחמה קורנילוב שמר על קשר עם היהודים שהציל ואף ביקר אותם לעיתים קרובות. בלה לוין, נכדתו של אחד הניצולים, זוכרת שנהג לבקר אצלם.

הכרה והנצחה
-----------

ב-30 באוגוסט 2015 שלחה ניצולת השואה, סוזנה קרום את עדותה במכתב ליד ושם ובו העידה כיצד ארסני החביא את משפחתה במבנה תת-קרקעי וסיפק להם אוכל ומים עד שחרור לטביה על ידי הצבא האדום.

ב-16 בפברואר 2016 הוכר בארסני קורנילוב כחסיד אומות העולם בטקס שהתקיים בריגה, לטביה.

ב-1 בפברואר 2020, באירוע מיוחד שהתקיים בריגה, בירת לטביה, לציון 120 שנה להולדתו של חסיד אומות העולם יאניס ליפקה, הוענקו מדליה ותעודת כבוד לצאצאיו של ארסני קורנילוב. שמו מופיע על לוח זיכרון לחסידי אומות העולם מלטביה ליד בית הכנסת בריגה.

קישורים חיצוניים
----------------

* ארסני קורנילוב, באתר "יד ושם" (באנגלית)

הערות שוליים
------------

1. 1 2  ארסני קורנילוב, באתר "יד ושם" (באנגלית)
2. 1 2 3  יערן הציל 11 יהודים, באתר "DELFI" (אנ') (ברוסית)
3. ↑  עדות ליד ושם של סוזנה קרום, 2015, תיק מספר 2488, ארכיון יד ושם
4. ↑  HOLOCAUST EDUCATION AND ELUCIDATIVE WORK OF ZHANIS LIPKE MEMORIAL (ZhLM), The Latvian Jewish Courier, page 2, ‏March 2020
5. ↑  עדות ליד ושם של בלה לוין, 2015, תיק מספר 2488, ארכיון יד ושם

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ארסני קורנילוב"**.
שרוול תרמי על תותח של מרכבה סימן 4. ניתן לראות את הברגים המשמשים לקיבועו והסרתו. קצה הקנה אינו מכוסה בשרוול תרמי, ומחשב הירי יודע לפצות על כך.
**שרוול תרמי** הוא כיסוי לאורך החלק החיצוני של קניהם של תותחים בקטרים גדולים. מורכב בדרך כלל על תותחי טנקים.

מטרתו העיקרית של השרוול היא למנוע עיוות של קנה התותח כתוצאה מהפרש טמפרטורות העלול להתפתח עליו. השרוול מונע מצב בו הטמפרטורה בנקודה מסוימת בקנה גבוהה או נמוכה יותר, עקב חום השמש, רוחות או שלג. לאחידות הטמפרטורה בקנה יש השפעה על דיוק התותח, ומכאן חשיבותו של השרוול התרמי. לרוב, ניתן לפרק ולהחליף בקלות את השרוול התרמי ולצבוע אותו בצבעי הטנק. שרוולים תרמים מתקדמים בנויים באופן כזה שיקטין את החתימה התרמית של התותח ובכך יקשה על זיהוי הרק"ם באמצעי ראיית לילה תרמי.

לרוב, מכוסה גם מפנה הגזים בשרוול תרמי, ללא קשר למיקומו.

אחד הטנקים הראשונים שעשו שימוש בשרוול תרמי הוא טנק הצ'יפטיין הבריטי. השרוולים התרמיים שמשמשים את תותחי 120 מ"מ של טנקי המרכבה סימן 3 וסימן 4 פותחו בישראל על ידי חברת ווישיי ישראל ונחשבים לטובים מסוגם בעולם. פליקס זנדמן, מייסד ויו"ר וישיי אינטרטכנולוג'י שהיה גם המפתח הראשי של השרוול, תרם את הפתרון למדינת ישראל, וראה בו גולת כותרת של עשייתו.

קישורים חיצוניים
----------------

ויקישיתוף מדיה וקבצים בנושא **שרוול תרמי** בוויקישיתוף
**טאמל** (בנפאלית: **ठमेल**) היא שכונה בעיר קטמנדו שבנפאל. לעומת שאר השכונות שבעיר, טאמל מתאפיינת בעיקר כנקודת מעבר וכור היתוך בין מאות אלפי תיירים הפוקדים את נפאל ורוב הפעילויות התיירותיות וחיי הלילה בעיר מתרחשות בה. למעלה מ-4 עשורים, שכונת טאמל מהווה מרכז לענף התיירות במדינה. בגלל אחוזי התיירות הגבוהים, מצויים בה חנויות ציוד-למטייל, מסעדות ופאבים רבים.

רקע
---

טאמל ידועה בשל היותה מקום מרכזי עבור כמעט מיליון תיירים הבאים לבקר מדי שנה. כבר בעידן ההיפים במהלך שנות ה-70, הייתה טאמל לבסיס יציאה עבור תיירים בדרכם אל הרי ההימלאיה וטרקים אחרים באזור.

ישראלים
-------

אלפי ישראלים פוקדים את נפאל מדי שנה. רובם במסגרת טיול אחרי צבא, ולרוב שוהים למשך מספר שבועות. קיימים מספר יעדים ייעודיים למטייל הישראלי בטאמל. במהלך שנות ה-90 ושנות ה-2000, נפתחו בטאמל סוכנויות (אחת מהן אף קרויה על שם השחקן הישראלי מאיר סוויסה) ומסעדות הפונות לקהל הישראלי והוקם בית חב"ד, בניהולו של הרב חזקי ליפשיץ ורעייתו הרבנית חני ליפשיץ.

קישורים חיצוניים
----------------

ויקישיתוף מדיה וקבצים בנושא **טאמל** בוויקישיתוף

הערות שוליים
------------

1. ↑  זיו מאור, חוץ מנקודת מוצא לטרקים: מה עושים בקטמנדו?, באתר הארץ, 10 ביולי 2018
לוגו
דגם של אולם הקונצרטים ע"ש פייר בולז
דניאל בארנבוים (מימין) ואדוארד סעיד ב-2002
**אקדמיית ברנבוים-סעיד** (בגרמנית: **Barenboim-Said Akademie**; בערבית:  **أكاديمية بارنبويم-سعيد**) היא אקדמיה למוזיקה הממוקמת בברלין, שפתחה את שעריה לראשונה בדצמבר 2016 עם 90 תלמידים (לאחר מהלך הקמה שארך ארבע שנים). מנהל האקדמיה ומייסדה הוא דניאל בארנבוים והיא קרויה על שמו ועל שם אדוארד סעיד, ידידו האישי והוגה דעות שהשפיע על תפיסת האקדמיה. האקדמיה חרתה על דגלה שיתוף פעולה בין יהודים, נוצרים ומוסלמים, בפרט מהמזרח התיכון במסגרת לימודים אקדמאים בתחום מדעי הרוח וביצוע מוזיקה קלאסית. האקדמיה מהווה המשך למיזם תזמורת דיוואן מזרח-מערב, שהיא תזמורת סימפונית רב-תרבותית המקבצת נגנים ממדינות שונות ובפרט יהודים וערבים אשר נוסדה בשנת 1999 על ידי בארנבוים וידידו אדוארד סעיד.

מטרת האקדמיה
------------

מטרת האקדמיה, כפי שנוסחה על ידי ברנבוים, היא לחנך לא רק מבצעים קלאסיים מעולים (כפי שנעשה הדבר בתזמורת), אלא מחנכים ומנהיגים קהילתיים שישפיעו במעגלים הולכים ומתרחבים על תלמידים וחברי קהילותיהם, כאשר המוזיקה היא כלי מרכזי אך לא יחיד. תפיסת המוסד היא שבכוחם של הנגינה והלימוד יחדיו לגשר על פני פערים ולהביא להבנה הדדית ולקדם את השלום.

מתקנים
------

מרכזה של האקדמיה הוא המבנה המשופץ של האופרה של ברלין (אותה מנהל ברנבוים).

### אולם הקונצרטים ע"ש פייר בולז

המתקן המרכזי של האקדמיה הוא אולם קונצרטים שנבנה במיוחד במקום שהיה לפני כן מחסן בית האופרה. האולם הייחודי, העשוי כולו עץ, מכיל 620 מקומות המסודרים באליפסות ובשתי קומות סביב מושב התזמורת. התזמורת עצמה ממוקמת לא על במה, אלא על רצפת האולם, כך שהקהל ישוב מסביבה ומעליה כבאמפיתיאטרון. האולם, המיועד בעיקר לנגינת יצירות קאמריות או להרכב סימפוני מוקטן, תוכנן בהתנדבות על ידי האדריכל פרנק גרי ומהנדס האקוסטיקה יסוהיסה טויוטה, בהשראת רעיונות ועקרונות שהנחיל בולז עצמו. הלוגו של האקדמיה מזכיר את מבנה האולם.

מבט מקומת הגלריה אל מקומה של התזמורת

קישורים חיצוניים
----------------

ויקישיתוף מדיה וקבצים בנושא **אקדמיית ברנבוים-סעיד** בוויקישיתוף
* אתר האינטרנט הרשמי של אקדמיית ברנבוים-סעיד
* אקדמיית ברנבוים-סעיד, ברשת החברתית פייסבוק

* אקדמיית ברנבוים-סעיד, ברשת החברתית אינסטגרם
* אתר למנויים בלבד אמיר מנדל, למה דניאל ברנבוים מתבייש, באתר הארץ, 18 במאי 2017

הערות שוליים
------------

1. ↑  אתר למנויים בלבד אמיר מנדל, אולם הקונצרטים החדש בברלין מספק חוויה צלולה, אולי צלולה מדי, באתר הארץ, 25 במאי 2017

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008144788305171
* GND: 1170091075
* LCCN: no2019005211
* MusicBrainz: 700fcec6-3a42-444b-8a07-cd6440d698bc
* VIAF: 300154137628715370004
* WorldCat: lccn-no2019005211

 |
טקס סיום בסנדהרסט
**אקדמיה צבאית** היא בית ספר או מכללה לצורך הסמכת קצינים. חניך אקדמיה צבאית נקרא צוער (בלועזית: קָדֶט, Cadet). האקדמיה הצבאית משלבת בדרך כלל הכשרה ותרגול בתחומים צבאיים (טקטיקות של מגננה והתקפה, אסטרטגיה צבאית, כישורי הישרדות, היסטוריה צבאית וכדומה), פיתוח יכולות פיקוד ומנהיגות, חינוך פטריוטי, מקצועיות טכנית והשכלה כללית. באקדמיות רבות ההשכלה המוענקת היא ברמה אקדמית (אוניברסיטאית), בשיתוף עם אוניברסיטה מחקרית והצוער זוכה בסוף המסלול לתואר אקדמי בנוסף לדרגת הקצונה. כמו כן מתקיים באקדמיות אלה מחקר צבאי-מדעי ברמה אקדמית.

האקדמיות הצבאיות הראשונות נוסדו במאה ה-18, עם היווסדם של בית-הספר הצבאי המלכותי הצרפתי (École Royale Militaire) ושל האקדמיה הצבאית של האימפריה האוסטרית (האקדמיה הצבאית הטרזיאנית, Theresianische Militärakademie) ב-1752, הקמת האקדמיה הצבאית הפרוסית הראשונה ב-1765, האקדמיה הצבאית המלכותית הבריטית ב-1799 והאקדמיה הצבאית הלאומית של ארצות הברית (וסט פוינט) ב-1802. המלחמות הנפוליאוניות הביאו לשיפור ולמודרניציה של הלימוד הצבאי-אקדמי במסגרת האקדמיה הצבאית סן-סיר (École Spéciale Militaire de Saint-Cyr) בצרפת (1802) והאקדמיה הצבאית הפרוסית בברלין (1810).

סוגי אקדמיות צבאיות
-------------------

אקדמיות צבאיות כלליות להכשרת קצינים (כגון האקדמיה הצבאית הלאומית של ארצות הברית (וסט פוינט), האקדמיה הצבאית המלכותית הבריטית (סנדהרסט) או בית הספר לקצינים של צה"ל).

אקדמיות מקצועיות לקציני ארטילריה, הנדסה צבאית או רפואה צבאית, אקדמיות של הצי (האקדמיה הימית של ארצות הברית, האקדמיה הימית הקיסרית היפנית וקורס חובלים) או חיל האוויר כמו "טופ גאן" וקורס טיס.

אקדמיות להכשרת קצינים לפיקוד בכיר או להכשרת קציני מטה בכירים כגון המכללה הבין-זרועית לפיקוד ולמטה.

לעיתים נכללות במושג גם בתי ספר תיכוניים בתנאי פנימייה, בהם משלימים התלמידים חינוך עיוני תיכוני ומסלול הכשרה צבאי, כגון הפנימייה הצבאית לפיקוד. חניכי פנימיות צבאיות נקראים "שוחרים".

קישורים חיצוניים
----------------

ויקישיתוף מדיה וקבצים בנושא **אקדמיה צבאית** בוויקישיתוף
* אקדמיה צבאית, באתר אנציקלופדיה בריטניקה (באנגלית)
* תא"ל יעקב זיגדון וסא"ל אמירה רביב, ‏אקדמיה צבאית - סימן ההיכר המובהק לצבא מקצועי, **מערכות** 390, 2003
* שי לוי, ‏כך מכשירים קצינים בצבאות העולם, באתר ‏מאקו‏‏, ‏21 באוגוסט 2012‏

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX530875
* GND: 4619708-4
* NLK: KSH1998016327

 |
Trilogy הוא אלבום רוק מתקדם של הלהקה אמרסון, לייק ופאלמר. זהו אלבומם הרביעי במספר, והאלבום השלישי אשר הוקלט באולפן. בעטיפת האלבום ניתן לראות את חברי הלהקה עירומים למחצה מביטים על השקיעה. עטיפת האלבום עוצבה על ידי חברת היפנוסיס, אשר עיצבה ללהקות רוק מתקדם רבות.

באלבום זה, בניגוד לאלבומים הקודמים, היה צורך בעיבודים נקיים ומושקעים, וזה בגלל שהיה צורך לחבר בין קטעים שונים זה מזה בסגנונם המוזיקלי. זאת הסיבה שלהקה השקיעה באופן מיוחד בעיבודם הנקי של רצועות האלבום.[דרושה הבהרה]

האלבום מתחיל עם יצירה בת שני חלקים (The Endless Enigma), אשר ביניהם נשמעת "פוגה" שהולחנה בידי אמרסון. מיד לאחר סיום החלק השני ביצירה, נשמע הלהיט From the Beginning אשר נכתב על ידי לייק. משם לשיר על המערב הפרוע ולביצוע למוזיקת מערבונים אשר הולחנה על ידי אהרן קופלנד - Hoedown.

משם ליצירה המרכזית - Trilogy. אחרי Trilogy מופיעים שני קטעים נוספים.

מבקרי המוזיקה נהגו לומר שהאלבום מייצג את אופי הלהקה בצורה הכי טובה ביחס לאלבומים האחרים של הלהקה.[דרוש מקור] לייק עצמו אמר שזהו האלבום האהוב עליו ביותר של ELP.[דרוש מקור]

נגנים
-----

* קית' אמרסון - קלידים
* גרג לייק - שירה, בס, גיטרה
* קרל פאלמר - תופים, כלי הקשה

רשימת רצועות
------------


| מס' | שם | משך |
| --- | --- | --- |
| 1. | The Endless Enigma (Part One) | 6:37 |
| 2. | Fugue | 1:57 |
| 3. | The Endless Enigma (Part Two) | 2:00 |
| 4. | From the Beginning | 4:14 |
| 5. | The Sheriff | 3:32 |
| 6. | Hoedown | 3:18 |
| 7. | Trilogy | 8:54 |
| 8. | Living Sin | 3:11 |
| 9. | Abaddon's Bolero | 8:13 |

קישורים חיצוניים
----------------

* ספוטיפיי Trilogy באתר ספוטיפיי
* MusicBrainz Trilogy באתר MusicBrainz
* Discogs Trilogy באתר Discogs
* AllMusic Trilogy באתר AllMusic

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb389554680 (data)
* GND: 1116289407
* MusicBrainz release group: 990536ff-396d-37ad-9df3-fa7f548abcac

 |
**Tropico 4** הוא משחק אסטרטגיה לבניית ערים שפותח על ידי חברת Haemimont Games. המשחק מתרחש בעידן המלחמה הקרה, ובו מגלם השחקן את "El Presidento", שהוא הלכה למעשה נשיא של רפובליקת בננות.

משחקיות
-------

### איים

במשחק יש 10 איים שמגיעים עם המשחק, אבל ניתן ב-Sandbox ליצור איים רנדומליים בעלי מאפיינים שונים, בעזרת Random Island. ניתן גם ליצור אי חדש ולקבוע את רמת פוריות האדמה, כמות המשאבים, גודל המפה, ומאפייני משחק אחרים כמו רמות קושי.

### יצירת דמות

ביצירת הדמות אתה יוצר את הדיקטטור. השחקן יכול לבחור את המין, השם, צבע השיער, צבע העור, סגנון השיער, כובע, תוספות, ועוד. יחד עם זאת, לשחקן ניתנת אפשרות בחירה של תכונות רבות במשחק. כך לדוגמה התכונה "מגעיל" מעניקה לשחקן תוספת של 20 נקודות למערכת היחסים עם המזרח התיכון. אחרי סיום משימה, השחקן מקבל נקודה איתה הוא רשאי להעלות נקודה לאחת התכונות לבחירתו.

### שונות

למשחק יש עשרות מאפיינים שיש בהרבה משחקים מסוגו, אך יש גם כמה ייחודיים כמו היחסים עם מדינות אחרות והשפעתם על המדינה, מורדים, Import ו-Export, חתימות על צווים שונים שנותנים דברים כמו הדפסת כסף, וחלוקה של התושבים לפי אידאולוגיה פוליטית. מאפיין יוצא דופן נוסף הוא שהתושבים לא מכורכים ללכת על המדרכה ויכולים גם ללכת על האדמה בדרך ליעדם.
יחד עם אלה, המשחק מוכר בשם היותו קומי ובעל הומור רב. הפניות של האנשים אל השחקן, המקרים המצחיקים שקוראים, והאירועים הרנדומלים מלאים בהומור. יחד עם אלה, על המסך מופיעים ציטוטים של מנהיגים רבים כגון צ'ה גווארה, פידל קסטרו, ולדימיר לנין, קרל מרקס, ג'ון קנדי, מרגרט תאצ'ר ועוד מנהיגים רבים.

עלילה
-----

המשחק עוקב אחריכם, הנשיא, אשר לומד כיצד לנהל מדינה. ישנם 20 משימות על 10 איים. המשחק מחולק ל-3 חלקים: Rise To Power, The Revenge, The Comeback.

### Rise To Power

El Presidento מגיע לאי החדש שלו כאשר הוא מתחיל לבנות לאי שם את כל התשתיות/צורכי החיים של תושבי האי. המטרה שלו היא לבנות מקום אידיאלי לתושביו. במשחק הוא יפתח כל אי כלכלית כדי שהאי יוכל להתנהל בעצמו. לאחר מכן הוא מואשם ברצח הנשיא של ארצות הברית, ועל כן יורד כוחו.

קישורים חיצוניים
----------------

ויקישיתוף מדיה וקבצים בנושא **Tropico 4** בוויקישיתוף
* 

* אתר האינטרנט הרשמי של Tropico 4 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16574169h (data)

 |
**ארתור באר** (באנגלית: **Arthur Beer**‏; 28 ביוני 1900 – 20 באוקטובר 1980) היה אסטרונום יהודי-גרמני, שפעל בגרמניה ולאחר מכן בקיימברידג' בבריטניה.

ביוגרפיה
--------

נולד ברייכנברג שבבוהמיה, בנו היחיד של פרופסור יוהאן באר. בשנת 1918 סיים את לימודיו התיכוניים ברייכנברג. לימודיו באוניברסיטה נדחו לאחר שחלה במחלת הפוליו בשנת 1924. בשנת 1925 נישא לשארלוטה ורה פופילארסקי, ובאותה שנה קיבל את הדוקטורט.

בשנת 1927 עבד במצפה הכוכבים של אוניברסיטת ברסלאו. בשנת 1929 עבד במצפה הימי הגרמני בהמבורג. הוא הפיק תוכניות מדעיות לתחנת הרדיו בגרמניה, ותוכניות אלו היו בין סדרות המדעיות הראשונות ששודרו כתוכניות רדיו. בשנת 1930 עזב את המצפה הימי. לאחר מכן פעל בפלנטריום החדש בהמבורג תחת היסטוריון האמנות פריץ סקסל, מנהל "ספריית ורבורג למדעי הרוח" בהמבורג. היה בעל טור בעיתונים שונים בגרמניה ומחוצה לה, והמשיך להפיק את תוכניות הרדיו ששודרו בגרמניה, אוסטריה ושווייץ. הוא גם השלים את הכנסותיו בהרצאות בגרמניה ובצ'כוסלובקיה.

בגלל רדיפות מדענים יהודים לאחר עליית הנאצים לשלטון בגרמניה הנאצית, היגר באר לקיימברידג' בשנת 1934. אלברט איינשטיין נחלץ לסייע לו וכתב לו מכתב המלצה: "באר הוא אסטרונום בן 33, מוערך על ידי כל המומחים, יהודי בוהמי שפעל בהצלחה במכונים הגדולים בגרמניה. האיש הזה איבד את משרתו ואת האפשרות להתפרנס והגיע לפת לחם. יש לי קומץ עדויות מבריקות עליו ועל עבודתו".

בין השנים 1934–1937 ביצע באר מחקר אסטרופיזי במצפה הכוכבים לפיזיקה סולארית בקיימברידג'. בין השנים 1941–1945 הוא היה סייסמולוג במצפה "קיו" (Kew Observatory) שבריצ'מונד. משנת 1946 עד פרישתו בשנת 1967 היה אסטרונום בכיר במצפה הכוכבים בקיימברידג'. הוא גם נסע לפעול במצפה "Dominion Astrophysical Observatory" שבקנדה.

בתחילת שנות החמישים החל באר בחקר מקיף ויסודי של האסטרונומיה העכשווית. בסופו של דבר, 215 מדענים, מתמטיקאים והיסטוריונים השתתפו במיזם שהפך לסדרת הספרים "Vistas of Astronomy" בת עשרות כרכים. באר היה העורך הראשי של שני הכרכים הראשונים (1955-1956).

באר היה חבר ב"חברה המלכותית לאסטרונומיה" ובאיחוד האסטרונומי הבינלאומי. הוא פרסם פרסומים מדעיים ופופולריים בעיתונים וכתבי עת וכן תרגם כמה יצירות מדעיות. הוענק לו תואר דוקטור לשם כבוד על עבודתו בתולדות האסטרונומיה.

באר נפטר בשנת 1980 ונקבר בקיימברידג'. על שמו נקרא האסטרואיד "באר 1896".

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007277333005171
* GND: 116107472
* ISNI: 0000 0001 0923 0759
* LCCN: n83827715
* NKC: mzk2018999610
* NLP: A25091931
* NTA: 071974229
* SNAC: w65d910b
* SUDOC: 131333445
* VcBA: 495/98103
* VIAF: 89091117
* WorldCat: lccn-n83827715

 |
**ארתור אדסון** (באנגלית: **Arthur Edeson**;‏ 24 באוקטובר 1891 – 14 בפברואר 1970) צלם קולנוע אמריקני.

ביוגרפיה
--------

אדסון נולד בניו יורק והחל את הקריירה שלו כצלם בסרטים אילמים בשנת 1911. בתחילה היה צלם דיוקנים, הגיע לתפקיד צלם בסרטים אילמים עבור חברת אקלייר בניו ג'רזי, בתחילה כשחקן, אך לאחר מכן החל לפעול בתפקידים טכניים הנוגעים להפעלת המצלמה, לאחר שצילומי דיוקן שצילם אדסון עבור חבריו השחקנים תפסו את תשומת לבו של אחד מצלמי הסרט שבו שיחק. בהמשך קיבל את תפקיד "במאי הצילום" (Director of Photography). בשנת 1917 עבר למערב ארצות הברית, בעקבות כוכבת הסרט האילם קלרה קימבל יאנג עמה שיתף פעולה בסרטיה. בשנת 1918 נמנה עם מייסדי האגודה האמריקנית לסינמטוגרפיה. לקראת סוף העשור השני של המאה ה-20 התחבר לשחקן הידוע דאגלס פיירבנקס, וצילם רבים מסרטיו כ"הגנב מבגדד" (1922) ו"רובין הוד" (1924). משנת 1925 הראה נטייה לסרטי אימה, וצילם חלק מן הסרטים הידועים בז'אנר זה כ"פרנקנשטיין" (1931) ו"האיש הבלתי נראה" (1932).

אדסון ביצע את המעבר מן הסרט האילם לקולנוע בצורה מושלמת, והיה מחלוצי הקולנוע, וחלוצי השימוש בקול המוקלט במרחב הפתוח כשצילם את המערבון "באריזונה הישנה" (1929). אדסון היה ממפתחי הצילום הרחב, במצלמת 70 מ"מ, עבור הסרט "הנתיב הרחב" בכיכובו של ג'ון ויין, שצולם בשנת 1930. סרטים שצולמו בשיטה זו שכונתה "צילום פאר" (Grandeur Film) יכולים היו להיות מוקרנים רק בבתי קולנוע בעלי מסך רחב במיוחד, ולפיכך השיטה לא האריכה ימים. בשנת 1953 ניסתה שיטת הסינמסקופ להשיג אפקט דומה, וביתר הצלחה.

מאמצע שנות ה-30 צילם סרטים רבים עבור אולפני האחים וורנר, ובמיוחד סרטים בכיכובו של המפרי בוגרט כ"הנץ ממלטה" (1941), ו"קזבלנקה" (1942). בסרטים אלו, שצולמו בשחור לבן, הגיע אדסון לשיא סגנוני, והוכיח יכולת בפיתוח האווירה המקושרת כיום עם סגנון הפילם נואר באמצעות הצילום.

אדסון מעולם לא זכה בפרס אוסקר, אך היה מועמד מספר פעמים, בשנת 1929 עבור הסרט "באריזונה הישנה" בשנת 1930 עבור הסרט "במערב אין כל חדש" ובשנת 1942 עבור "קזבלנקה". בשנת 1949 פרש מן הצילום, ומת בקליפורניה בשנת 1970.

קישורים חיצוניים
----------------

ויקישיתוף מדיה וקבצים בנושא **ארתור אדסון** בוויקישיתוף

* ארתור אדסון, במסד הנתונים הקולנועיים IMDb (באנגלית)
* ארתור אדסון, באתר AllMovie (באנגלית)
* ארתור אדסון, במסד הנתונים הקולנועיים KinoPoisk (ברוסית)
* מאמר מאת ארתור אדסון על השימוש במצלמת 70 מ"מ בעת צילום הסרט "באריזונה הישנה"(הקישור אינו פעיל)
* ארתור אדסון, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007451833305171
* BNE: XX4722775
* BnF: cb13940829w (data)
* GND: 129626201
* ISNI: 0000 0001 0882 3560
* LCCN: n85201927
* NKC: xx0157190
* NLP: A16047771
* SNAC: w6cv7vd7
* SUDOC: 061683477
* VIAF: 27256674
* WorldCat: lccn-n85201927

 |
סר **ארתור ג'ון אוונס** (**Arthur John Evans**;‏ 8 ביולי 1851 – 11 ביולי 1941) היה ארכאולוג בריטי הידוע בעיקר בזכות גילוי הארמון בקנוסוס שעל האי כרתים, משכנה של התרבות המינואית לה נתן את שמה.

ביוגרפיה
--------

אוונס נולד בנאש מילס שבהרטפורדשייר, אנגליה, בנם הבכור של הרייט-אן לבית דיקינסון וג'והן אוונס, בני דודים ממשפחות משכילות. את השכלתו רכש בבית הספר הארו, במכללת ברייזנוז של אוניברסיטת אוקספורד (אנ') ובאוניברסיטת גטינגן. בין השנים 1884 ו-1908 כיהן כאוצר מוזיאון אשמוליאן באוקספורד. ב-1909 היה לפרופסור לארכאולוגיה פרה-היסטורית באוניברסיטת אוקספורד.

גילוי התרבות המינואית
---------------------

קיומו של האתר בקנוסוס (בסמוך להרקליון), היה ידוע עוד קודם לחפירות של אוונס. מילוס קלוקיירינוס חפר בו החל משנת 1878, אולם לא חשף את כולו, בגלל קשיים שהערימו השלטונות הטורקים. אוונס, שהגיע לאי לראשונה ב-1894, בעקבות עניינו בכתב על חותמים ומטבעות עתיקים, רכש את שטח האתר ב-1900, לאחר שזכה האי לעצמאות מדינית. שלוש שנים קודם לכן, העלה את ההשערה לפיה מקורותיה של התרבות המיקנית הוא בכרתים.

אוונס חפר בקנוסוס במשך כשלושה עשורים, אולם כבר לאחר שנים בודדות נחשף הארמון העתיק בכל גודלו והדרו. ברור היה מהפאר והעושר שמצא, כי היה הארמון מרכז פוליטי ותרבותי של חברה מפותחת. המבנה הסבוך של חדרי הארמון הזכיר לאוונס את הלבירינת המיתולוגי של המלך מינוס, ועל כן קרא את שמה של התרבות שגילה **מינואית**.

בין הממצאים הרבים בארמון, התגלו 3,000 חרסים כתובים בכתב עתיק. אוונס סיווג ותיעד אותם, מחולקים לפי שלושה כתבים מובחנים: ליניארי א', ליניארי ב' וכתב שלישי, הירוגליפי (כלומר ציורי). מאמציו של אוונס לפענח את הכתבים שחשף לא עלו יפה. מי שפענחו לבסוף, בראשית שנות החמישים, את ליניארי ב', והראו כי הוא צורה מוקדמת של כתב יווני, היו צמד המלומדים האנגלים מייקל ונטריס וג'ון צ'דוויק (אנ'). הדעה המקובלת במחקר היא שהתרבות המינואית הקדומה כתבה ליניארי א' (שטרם פוענח במלואו), ואילו ליניארי ב' הובא לקנוסוס עם הכיבוש המיקני.

בשנים 1921–1935, במקביל להמשך החפירות, פרסם ארבעה כרכים של ממצאי החפירה בארמון. בחיבור נפרד בן שני כרכים, תיאר את הכתב המינואי.

ב-1911 הוענק לאוונס תואר "אביר" מסדר האימפריה הבריטית על שירותיו לארכאולוגיה.

ב-1936 זכה במדליית קופלי על עבודתו בכרתים ובמיוחד על תרומתו לחקר התרבות המינואית.

קישורים חיצוניים
----------------

ויקישיתוף מדיה וקבצים בנושא **ארתור אוונס** בוויקישיתוף
* ארתור אוונס, ביוגרפיה קצרה באתר אוניברסיטת מינסוטה
* ארתור אוונס, באתר אנציקלופדיה בריטניקה (באנגלית)
* כתבי ארתור אוונס בפרויקט גוטנברג (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007261081805171
* BIBSYS: 90206812
* BNE: XX1262445
* BnF: cb119494228 (data)
* CANTIC: a11485097
* CiNii: DA02808167
* GND: 118685562
* ISNI: 0000 0001 0871 7805
* LCCN: n80080436
* NDL: 00620645
* NKC: ola2002161288
* NLA: 35293414
* NLG: 82654
* NLP: A22136708
* NSK: 000046959
* NTA: 069005060
* RERO: 02-A003225841
* SELIBR: 185731
* SNAC: w6nc66vg
* SUDOC: 027457419
* Trove: 900702
* ULAN: 500212319
* VcBA: 495/77546
* VIAF: 14778694
* WorldCat: lccn-n80080436

 |
**פירוסומה** (שם מדעי: *Pyrosoma*) הוא סוג של מיתרניים מוזרים היחידים במשפחת ה**פירוסומיים** (Pyrosomatidae) ובסדרת ה**פירוסומות** (Pyrosomida) והם קרובי משפחה של הסלפות. יצורים שקופים אלה נעים בעזרת זרמי האוקיינוסים.

למעשה הפירוסומות הם קבוצה של יצורים קטנים החיים במושבות באוקיינוס ומתפקדים כגוף אחד. צורתם גלילית והם מזכירים מעט מלפפון ים שקוף. הם יכולים להגיע מכמה סנטימטרים עד לאורך של 7 מטר. כל אחד מהיצורים קטן ביותר, באורך כמה מילימטרים והוא פורש רשת המסננת פלנקטון. 

הם חיים באוקיינוס הפתוח מפני הים עד לעומק של כמה מאות מטרים מתחתיו. תנועתם נשלטת על ידי זרמי הים אך הם יכולים גם לנוע על ידי הנעה סילונית. בדרך כלל הם חיים בימים חמימים.

אלה שמצויים במים עמוקים יכולים להאיר את עצמם בצבעים ירוקים-כחולים.

מינים
-----

* *Pyrosoma aherniosum*
* *Pyrosoma atlanticum*
* *Pyrosoma godeauxi*
* *Pyrosoma ovatum*

קישורים חיצוניים
----------------

ויקישיתוף מדיה וקבצים בנושא **פירוסומה** בוויקישיתוף
* Unidentified Glowing Object: Nature's Weirdest Events - Series 3 Episode 2 - BBC Two, סרטון באתר יוטיוב (אורך: 2:59)

|  |  |
| --- | --- |
| מזהים טקסונומיים עריכת הנתון בוויקינתונים | 
* ADW
* ITIS
* NCBI
* GBIF
 |
**הנק חרול** (הולנדית: **Henk Grol**; נולד ב-14 באפריל 1985 בוונדאם) הוא ג'ודוקא הולנדי, זוכה שתי מדליות ארד אולימפיות מבייג'ינג 2008 ולונדון 2012.

קריירה
------

חרול החל את דרכו בקטגוריית המשקל של עד 90 ק"ג, והשתתף באליפות אירופה שנערכה ב-2007. בהמשך אותה שנה עבר לקטגוריית המשקל של עד 100 ק"ג, וזכה באליפות גרמניה הפתוחה. כדי להבטיח את השתתפותו באולימפיאדת בייג'ינג, היה עליו לעבור בדירוג העולמי את אלקו ון דר חיסט הוותיק, אלוף אירופה מ-2002. לשם כך היה עליו לזכות לפחות במקום השלישי באליפות אירופה שנערכה בליסבון. חרול הגיע להישג גבוה עוד יותר וניצח באליפות.

באולימפיאדה עצמה זכה במדליית הארד. הוא גבר בסיבוב הראשון על אלוף העולם הברזילאי לוסיאנו קוראה ובסיבוב השני על אריק זאבי. בהמשך, נוצח בחצי הגמר על ידי הקזחי אסחט ז'יטקייב, אך הצליח לזכות במדליית הארד דרך בית הניחומים. 

באליפות אירופה שנערכה בטביליסי ב-2009 איבד חרול את תוארו, לאחר שהפסיד בקרב הגמר לרוסי טאגיר חייבולייב. באותה שנה זכה גם במדליית הכסף באליפות העולם שנערכה ברוטרדם, לאחר שהפסיד בקרב הגמר לקזחי מקסים רקוב. באליפות אירופה שנערכה ב-2010 בווינה זכה שוב במדליית הכסף, לאחר שהפסיד לאלקו ון דר חיסט, שמאז 2009 מתחרה כבלגי. שנה לאחר מכן, באליפות העולם בג'ודו שהתקימה בטוקיו, הפסיד חרול בקרב הגמר למדורג ראשון בעולם דאז טקמאסה אנאי היפני לאחר קרב צמוד.

באולימפיאדת לונדון 2012 הפסיד בשלב רבע הגמר לגרמני דמיטרי פטרס, אך בדומה לבייג'ינג, הצליח לזכות במדליית ארד דרך בית הניחומים. בשנת 2013 זכה בפעם השלישית במדליית כסף באליפות אירופה, לאחר שבקרב הגמר הפסיד לצ'כי לוקאש קרפאלק. באליפות העולם שנערכה באותה שנה בריו דה ז'ניירו זכה גם כן במדליית כסף, לאחר שהפסיד בקרב הגמר לאזרי אלחן ממאדוב.

באליפות אירופה בשנת 2015 אשר נערכה בבאקו כחלק מהמשחקים האירופיים, זכה חרול בפעם השנייה בתואר האירופי לאחר ניצחון בגמר בזכות עונשים על לוקאש קרפאלק הצ'כי. באליפות אירופה שנה לאחר מכן זכה חרול שוב בתואר האירופי לאחר שבגמר ניצח באיפון את תומא ניקיפורוב הבלגי.

באולימפיאדת ריו דה ז'ניירו 2016, הוא התחרה בקטגוריית המשקל עד 100 ק"ג והודח בסיבוב השלישי לאחר ניצחון אחד והפסד אחד.

בשנת 2018 עבר חרול להתחרות בקטגוריית המשקל של מעל 100 ק"ג, הכבדה ביותר. באליפות אירופה 2018 אשר נערכה בתל אביב, זכה חרול במדליית הארד כאשר ניצח באיפון את גוראם טושישוילי הגיאורגי. באולימפיאדת טוקיו 2020, חרול התחרה בקטגוריית המשקל של מעל 100 ק"ג והפסיד בקרב הראשון לבקמורוד אולטיבוייב האוזבקי תוך 23 שניות.

קישורים חיצוניים
----------------

ויקישיתוף מדיה וקבצים בנושא **הנק חרול** בוויקישיתוף
* הנק חרול, ברשת החברתית פייסבוק
* הנק חרול, ברשת החברתית טוויטר
* הנק חרול, ברשת החברתית אינסטגרם
* הנק חרול, באתר olympedia.org
* הנק חרול, באתר איגוד הג'ודו העולמי
* הנק חרול, באתר JudoInside.com
**The Least We Can Do Is Wave to Each Other** הוא האלבום השני של להקת הרוק המתקדם הבריטית, ואן דר גראף ג'נרייטור אשר יצא ב-1970. האלבום יצא מחדש בשנת 2005 עם שתי רצועות בונוס.

הפקה
----

למרות שהאלבום הוא השני בדיסקוגרפיה של הלהקה, זהו האלבום הבכורה האמיתי של הלהקה. אלבומם הקודם, The Aerosol Grey Machine נכתב והוקלט על ידי פיטר האמיל ותוכנן לאלבום הסולו שלו. אך בגלל החוזה שחתמו חברי הלהקה עם חברת התקליטים, הם מחויבים להוציא את האלבום תחת השם ואן דר גראף ג'נרייטור.

*The Least We Can Do Is Wave to Each Other* הוקלט באולפני טרידנט, לונדון, 11-14 בדצמבר 1969. אולפני טריידנט, היו אולפני ההקלטות הכי מתקדמים באירופה בכל הזמנים. רוב האלבום הוקלט על טכניקת 8-track. למרות זאת, השיר *After the Flood*, הוקלט בטכניקת 16-track. זהו היה אחד השירים הראשונים שהוקלטו בטכניקת 16-track.

שם האלבום נלקח ממשפטו של הצייר, ג'ון מינטון "We're all awash in a sea of blood, and **the least we can do is wave to each other**."

צד א'
-----

כל השירים נכתבו על ידי פיטר האמיל למעט איפה שצוין

1. "Darkness (11/11)" – 7:28
2. "Refugees" – 6:23
3. "White Hammer" – 8:15

### צד ב'

1. 
2. "Whatever would Robert have said?" – 6:07
3. "Out of my Book" (האמיל, דייוויד ג'קסון) – 4:08
4. "After the Flood" – 11:29

קישורים חיצוניים
----------------

* MusicBrainz The Least We Can Do Is Wave to Each Other באתר MusicBrainz
* Discogs The Least We Can Do Is Wave to Each Other באתר Discogs
* AllMusic The Least We Can Do Is Wave to Each Other באתר AllMusic

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 782fdc0d-f1a7-3e6b-bd91-11eba2a2e4cb

 |
**הנק זנולי** (בהולנדית: **Henk Zanoli**; נולד ב-21 באפריל 1923 בלרן (אנ'), הולנד – 9 בדצמבר 2015) היה עורך דין בדימוס, לשעבר חבר במחתרת ההולנדית במלחמת העולם השנייה, וחסיד אומות העולם, שהחזיר את המדליה שלו לאחר התקפה אווירית ישראלית בה נהרגו שישה מבני משפחתו.

במלחמת העולם השנייה היו בני משפחתו של זנולי מעורבים בהתנגדות לכובש הנאצי. בשנת 1943, כאשר אביו של זנולי היה במעצר על ידי הגרמנים, זנולי הבריח ילד יהודי צעיר - אלחנן פינטו מאמסטרדם - לאמנס. עם אמו ינס, המשיך זנולי להסתיר את פינטו במחבוא במשך יתר המלחמה. בני משפחתו של פינטו נהרגו בשואה, אך פינטו שרד ונפטר בירושלים בגיל 72 ב-2007. 

אביו וגיסו של זנולי נרצחו על ידי הגרמנים עקב פעילותם במחתרת. גיסתו היהודיה של זנולי נרצחה בשואה.

בשנת 1950 העניקה מדינת ישראל לזנולי את התואר חסיד אומות העולם וכן מדליה הנלווית לתואר. בשנת 2014 החזיר זנולי את המדליה לישראל לאחר תקיפה אווירית ישראלית בה נהרגו שישה מבני משפחתו שגרו בעזה, גיסיה של אחייניתו, דיפלומטית הנשואה לכלכלן פלסטיני.

קישורים חיצוניים
----------------

* עמירה הס, חסיד אומות העולם החזיר את האות אחרי שקרוביו הפלסטינים נהרגו בעזה, אתר הארץ, 15 באוגוסט 2014

הערות שוליים
------------

1. ↑  http://www.nytimes.com/2014/08/16/world/middleeast/henk-zanoli-israel-gaza-holocaust-ziadah.html?
2. ↑  "Dutchman returns Holocaust medal after family deaths in Gaza". *BBC News* (באנגלית בריטית). 2014-08-16. נבדק ב-2021-02-23.
3. ↑  "Niece of Man Saved by Dutchman who Returned Yad Vashem Medal: 'I Disagree With Him But I Love Him'", Tablet magazine
4. ↑  הנק זנולי באתר יד ושם
5. ↑  Man who helped Jewish kid in WWII returns medal to Israel over Gaza bombing, NL Times (באנגלית)
6. ↑
7. ↑

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"הנק זנולי"**.
**אלפונס חלימי** (בצרפתית: **Alphonse Halimi**;‏ 18 בפברואר 1932 – 12 בנובמבר 2006) היה מתאגרף יהודי-צרפתי ממוצא אלג'יראי, אלוף העולם באגרוף במשקל תרנגול.

חלימי כונה "הטרור הקטן" (la Petite Terreur). הוא עוטר במדליית לגיון הכבוד שהוענקה לו על ידי שארל דה גול, וזכה להנצחה ביד לאיש הספורט היהודי במכון וינגייט.

חייו
----

חלימי נולד בעיר קונסטנטין שבאלג'יריה, האחרון מבין 13 ילדים. בגיל 10 ברח לראשונה מבית הוריו, וגם בשנים הבאות הרבה להסתלק מביתו, לשוטט ולהתמודד עם הקשיים ברחובות הקשוחים של העיר. בגיל 12 החל לעבוד כשוליית חייט בעיר הבירה אלג'יר.

בנערותו הצטרף כחניך למועדון הכדורגל המקומי, ולמרות שהצטיין גם בשחייה נמשך לעבר האיגרוף.

כבר בתחילת דרכו כמתאגרף הבליט חלימי את יהדותו כאשר על מכנסיו רקם את סמל המגן דוד.

לאחר פרישתו מאיגרוף מקצועני התגורר בפרברי פאריס וניהל בית קפה. במקביל עסק תקופה קצרה באימון אך התבקש לפרוש לאור הדוגמה השלילית שנתן לחניכיו. חלימי הפך למאמן שחייה. בסוף חייו עבר לבית אבות כאשר הוא סובל מאלצהיימר.

קריירת האיגרוף
--------------

חלימי קיים כ-100 קרבות באלג'יר עד שאותר כבעל פוטנציאל והוזמן לעבור לצרפת. בשנים 1953 ועד 1955 זכה באליפות צרפת לחובבים במשקל תרנגול. בשנת 1955 זכה גם באליפות משחקי הים התיכון ולאחריהם הפך למקצוען.

ב-1 באפריל 1957 זכה חלימי בתואר אלוף העולם באיגרוף במשקל תרנגול לאחר ניצחון על האלוף המכהן, האיטלקי מריו ד'אגטה, לאחר החלטה שנויה במחלוקת להמשיך את הקרב למרות פציעתו של ד'אגטה מכוויות שנוצרו כתוצאה מפיצוץ זרקור.

ב-6 בנובמבר 1957 הפך חלימי לאלוף העולם הבלתי מעורער במשקל תרנגול לאחר ניצחון בלוס אנג'לס על ראול מרסיאס שנתמך בקהל בן 20 אלף צופים.

בתקופה זו ניהל חלימי חיים בלתי ספורטיביים, התרועע עם עבריינים והיה מעורב בהימורים.
בשנת 1959 הפסיד בקרב בלוס אנג'לס את כתר אליפות העולם לחוזה בסרה, אך בשנת 1960 הפך לאלוף אירופה לאחר ניצחון בלונדון על פרדי גילרוי.

ב-26 ביוני 1962 התמודד חלימי שוב על תואר אלוף אירופה בקרב המקצועני הראשון והיחיד שהתקיים בתל אביב מול פיירו רולו, ניצח והפך שוב לאלוף אירופה באיגרוף במשקל תרנגול.

השבועון טיים כתב על חלימי כי:

"סגנונו הוא כשל לוחם רחוב שרכש את מיומנותו ברחובות אלג'יריה....הוא מכה כמו מתאגרף במשקל כבד....לא משנה היכן נוחתת המכה היא בוודאי כואבת".

עד שנת 1989 וזכייתו של רנה ז'אקו במשקל קל-בינוני, לא הוכתר אלוף עולם צרפתי נוסף באיגרוף.

קישורים חיצוניים
----------------

* אלפונס חלימי, באתר BoxRec
* "השבוע לפני: האנשים שעשו היסטוריה בספורט", באתר nrg‏, 18 בפברואר 2013.
* אלפונס חלימי, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb115023908 (data)
* ISNI: 0000 0000 0012 9016
* SUDOC: 110612108
* VIAF: 71384810
* WorldCat: viaf-71384810

 |
שחזור של הטקס בגיברלטר
טקסים הידועים כ**טקס המפתחות** (באנגלית: **Ceremony of the Keys**) נערכים בכמה מקומות בממלכה המאוחדת: לונדון, אדינבורו וגיברלטר.

לונדון
------

הטקס הלונדוני הוא ככל הנראה הידוע ביותר. טקס זה נערך בכל לילה במצודת לונדון, ככל הנראה מאז המאה ה-14. בשעה 21:53 בדיוק נפגשים מפקד שומרי המצודה (לבוש במעיל טיודורי) ומשמר ליווי צבאי שמורכב מחברי משמר מצודת לונדון. מפקד השומרים ו"תצפיתן" שנבחר מקרב החיילים נועלים את השערים הראשיים של המצודה. עם חזרתם במורד ווטר ליין הם נעצרים על ידי זקיף ונדרשים לזהות את עצמם:

* זקיף: מי זה מגיע מהכניסה?
* מפקד השומרים: המפתחות.
* זקיף: איזה מפתחות?
* מפקד השומרים: המפתחות של המלך צ'ארלס (מזהה את המפתחות כשייכים למונרך הבריטי הנוכחי).
* זקיף: עברו, מפתחות המלך צ'ארלס. הכל תקין.

לאחר מכן המשלחת עוברת דרך קשת מגדל הדמים ונכנסת למצודה, ונעצרת בתחתית מדרגות ברודווק. בראש המדרגות, לפי פקודה של הקצין המפקד שלהם, שומרי המצודה מציגים את סמליהם והמפקד שלהם מרים את כובעו ומכריז:

* מפקד השומרים: אלוהים, נצור את המלך צ'ארלס.
* שומרים: אמן!

לאחר מכן לוקח מפקד השומרים את המפתחות לבית המלכה שבו הם נשמרים, ולאחר מכן מושמעת מנגינת המוצב האחרון.

אדינבורו
--------

טקס מפתחות נערך גם בארמון הולירוד, בתחילת חופשתו בת השבוע של המונרך במקום, שמתרחשת ביולי. לאחר הגעת המונרך נערך טקס בחצר הקדמית שבו הוא מקבל באופן סמלי את מפתחות העיר אדינבורו מהלורד פרובוסט. לאחר מכן מחזיר המונרך את המפתחות, ומכריז "אני מחזיק את המפתחות האלה, תוך שכנוע מוחלט שלא ניתן להפקידם בידיים יותר טובות מאלה של הלורד פרובוסט והיועצים של עירי הטובה אדינבורו".

גיברלטר
-------

טקס המפתחות בגיברלטר הוא אירוע המשחזר את הטקס העתיק שבו ננעלו השערים המובילים אל העיר העתיקה ואל המחנה הצבאי.

במאה ה-18 ובמאה ה-19 הגיעו מי הים עד לחומות, והיו ארבעה שערים שדרכם ניתן היה להיכנס לעיר. כל אחד מן השערים האלה ננעל על ידי מפתח ייחודי. מקורו של הטקס הוא בתקופת המצור הגדול על גיברלטר, שהחל ב-1779 כאשר חיילים צרפתים וספרדים ניסו לכבוש את המקום. המפתחות נשמרו על ידי מושל גיברלטר, שהיה נותן אותם לסמל הנמל בכל יום בשעת השקיעה, על מנת שניתן יהיה לנעול את השערים. סמל השער, ליווי של חיילים חמושים, חליל ותופים היו צועדים לכל אחד מהשערים. הם היו נעצרים על ידי זקיף בכל אחד מן השערים, והמשפטים שנאמרו היו זהים לאלה שנאמרו בטקס במצודת לונדון. לאחר שכל השערים ננעלו הוחזרו המפתחות למעונו של המושל. סמל הנמל היה אוסף את המפתחות בבוקר על מנת לפתוח את הכניסות לעיר.

הטקס נערך מחדש ב-1933, וכיום הוא מבוצע פעמיים בשנה (באפריל ובאוקטובר) על ידי רגימנט גיברלטר המלכותי ויחידות ולהקות אורחות בריטיות. בגרסה המודרנית של הטקס המושל מעביר את המפתחות לסמל הנמל לאחר יריית הרובה בשעת השקיעה. סמל הנמל, המלווה על ידי משמר חמוש, צועד על מנת לנעול באופן סמלי את שערי מצודת גיברלטר בלילה, ולאחר מכן מחזיר את המפתחות למושל. גם משלחת זו מלווה על ידי תופים וחלילים, על מנת להזהיר זרים כי עליהם לעזוב את המושבה לפני שהשערים ייסגרו. הטקס נערך רק באחד מארבעת השערים. במהלך ארוחות ערב רשמיות בבית המושל מוכנסים המפתחות במהלך הארוחה על ידי סמל הנמל, שנותן אותם למושל ומכריז כי המצודה נעולה ובטוחה. לאחר מכן מונחים המפתחות על כרית שנמצאת על השולחן, ונותרים עליה עד סוף הארוחה.

קישורים חיצוניים
----------------

* טקס המפתחות של מצודת לונדון באתר Trooping the Colour
* שבוע הולירוד באתר הרשמי של משפחת המלוכה הבריטית
* יומן מסע בגיברלטר באתר תוכנית הטלוויזיה Globe Trekker